ПРИЛОЖЕНИЕ VIII

Развитие на селските райони (по член 34 на Протокола)

РАЗДЕЛ I:

ВРЕМЕННИ ДОПЪЛНИТЕЛНИ МЕРКИ ЗА РАЗВИТИЕ НА СЕЛСКИТЕ РАЙОНИ ЗА БЪЛГАРИЯ И РУМЪНИЯ

A. Помощ за полупазарни стопанства, които са в процес на преструктуриране

1) Помощта за полупазарни стопанства, които са в процес на преструктуриране допринася за осъществяване на следните цели:

a) да спомогне за намаляване на проблемите на селските райони, свързани с прехода, тъй като секторът земеделие и икономиката на селските райони в България и в Румъния са изложени на конкурентния натиск на единния пазар;

б) да улесни и насърчи преструктурирането на стопанствата, които не са още икономически жизнеспособни.

За целите на настоящото приложение, "полупазарни стопанства" означава стопанства, които произвеждат предимно за своя собствена консумация, но също така продават част от своята продукция.

2) За да се възползва от помощта, земеделският производител трябва да представи бизнес план, който:

a) доказва бъдещата икономическа жизнеспособност на стопанството;

б) съдържа подробности за необходимите инвестиции;

в) описва специфични основни етапи и цели.

3) Съответствието с бизнес плана, посочен в точка 2, се преразглежда след три години. Ако междинните цели, предвидени в плана, не са постигнати до преразглеждането след три години, не се предоставя по-нататъшна помощ, но няма да има изискване, на тази основа да се възстановяват вече получени пари.

4) Помощта се изплаща ежегодно под формата на фиксирани суми до максимално определената сума, посочена в раздел I Ж, и за период не по-дълъг от пет години.

Б. Организации на производители

1) Помощ, определена като фиксирана сума, се предоставя, за да се улесни създаването и административната дейност на организациите на производители, които имат следните цели:

a) адаптиране на продукцията и производството на производителите, които са членове на такива организации, към изискванията на пазара;

б) съвместно предлагане на стоки на пазара, включително подготовка за продажба, централизиране на продажбите и доставка до купувачите на едро; и

в) установяване на общи правила за информация относно производството, особено що се отнася до прибиране на реколтата и наличните количества.

2) Помощта се предоставя само за организациите на производители, които са признати официално от компетентните власти на България и Румъния между датата на присъединяване и 31 декември 2009 г., въз основа на тяхното национално право или правото на Общността.

3) Помощта се предоставя на годишни вноски, за първите пет години, след датата на която е призната организацията на производителите. Тя се изчислява въз основа на годишната продадена продукция на организацията и не надвишава:

a) 5 %, 5 %, 4 %, 3 % и 2 % от стойността на продукцията до EUR 1000000, продадена, съответно през първата, втората, третата, четвъртата и петата година, и

б) 2,5 %, 2,5 %, 2,0 %, 1,5 % и 1,5 % от стойността на продукцията, надвишаваща EUR 1000000, продадена, съответно през първата, втората, третата, четвъртата и петата година.

Във всеки случай, помощта няма да надвишава максималните разрешени суми, определени в раздел I Ж.

В. Мерки тип Лидер +

1) Помощ може да се предоставя за мерки, които са свързани с придобиване на умения, предназначени за подготвяне на селските общности да формулират и прилагат местни стратегии за развитие на селските райони.

Тези мерки може да включват по-специално:

a) техническа помощ за проучвания на местно ниво и териториална диагностика, като се отчитат желанията, изразени от съответното население;

б) информация и обучение на населението за насърчаване на активното участие в процеса на развитие;

в) създаване на представителни местни партньорства за развитие;

г) разработване на интегрирани стратегии за развитие;

д) финансиране на изследвания и подготвяне на заявления за предоставяне на помощ.

2) Помощ може да се предоставя за приемането на цялостни териториални стратегии за развитие на селските райони, от пилотно естество, подготвени от местни инициативни групи в съответствие с принципите, изложени в точки 12, 14 и 36 от Известие на Комисията до държавите-членки от 14 април 2000 г. относно насоки за инициативата на Общността за развитие на селските райони (Лидер+) [1]. Тази помощ се ограничава до райони, където вече има достатъчен административен капацитет и опит в местни инициативи за селско развитие.

3) местните инициативни групи, съгласно точка 2 могат да бъдат допуснати до участие в инициативи за междутериториално и транснационално сътрудничество в съответствие с принципите, изложени в точки 15-18 от Известие на Комисията, посочено в точка 2.

4) На България и Румъния и на местните инициативни групи се предоставя достъп до Обсерваторията за селските райони, съгласно точка 23 от Известие на Комисията от точка 2.

Г. Консултиране и съвети в земеделието

Помощ се отпуска за целите на консултиране и съвети в земеделието.

Д. Допълнения към директните плащания

1) Помощ може да се предоставя на земеделски стопани, които имат право на допълнителни национални директни плащания или помощи съгласно член 143в от Регламент (EО) № 1782/2003 [2].

2) Помощта, предоставена за земеделски стопанин за годините 2007, 2008 и 2009 не надвишава разликата между:

a) нивото на директни плащания, приложими в България или в Румъния за съответната година, в съответствие с член 143a на Регламент (EО) № 1782/2003, и

б) 40 % от нивото на директни плащания, приложими в Общността, определени на 30 април 2004 г. за съответната година.

3) Приносът на Общността към помощта по настоящия подраздел Д в България или в Румъния по отношение на всяка от годините 2007, 2008 и 2009 не надвишава 20 % от годишния бюджет. Въпреки това, обаче, България или Румъния може да решат да заменят тази 20 % годишна ставка със следните проценти: 25 % за 2007 г., 20 % за 2008 г. и 15 % за 2009 г.

4) Помощ, предоставена на земеделски стопанин съгласно настоящия подраздел Д, се счита като допълнителни национални директни плащания или помощи, както е приложимо, за целите на прилагане на максималните нива, определени в член 143в, параграф 2а на Регламент (EО) № 1782/2003.

Е. Техническа помощ

1) Помощ може да се отпуска за мерки по подготовка, наблюдение, оценка и контрол, необходими за прилагане на програмните документи за развитие на селските райони.

2) Мерките, посочени в точка 1 включват по-конкретно:

a) проучвания;

б) мерки за техническа помощ, обмен на опит и информация, насочени към партньори, бенефициенти и обществото;

в) инсталиране, експлоатация и свързване на компютърни системи за управление, наблюдение и оценка;

г) подобряване на методите за оценка и обмен на информация за най-добрите практики в тази област.

Ж. Таблица за сумите за временните допълнителни мерки за развитие на селските райони за България и Румъния

Мярка | EUR | |

Полупазарни стопанства | 1000 | за стопанство/на година |

Организации на производители | 100000 | за първата година |

| 100000 | за втората година |

| 80000 | за третата година |

| 60000 | за четвъртата година |

| 50000 | за петата година |

РАЗДЕЛ II:

СПЕЦИФИЧНИ РАЗПОРЕДБИ ОТНОСНО ИНВЕСТИЦИОННАТА ПОМОЩ ЗА БЪЛГАРИЯ И РУМЪНИЯ

1) Инвестиционната помощ за земеделски стопанства съгласно регламентите, свързани с развитието на селските райони, в сила към датата на присъединяване, се предоставя на земеделските стопанства, за които може да се докаже икономическа жизнеспособност в края на реализацията на инвестициите.

2) Общият размер на помощта за инвестиции в земеделските стопанства, изразен като процент от обема на допустимите инвестиции, се ограничава или до 50 %, а за необлагодетелстваните райони, до 60 %, или до процентите, указани в действащия регламент за развитие на селските райони към момента на присъединяване, като се прилага по-високият процент. Когато инвестициите се извършват от млади земеделски стопани, според определението по действащия регламент за развитие на селските райони към момента на присъединяване, тези проценти могат да достигнат до максимален размер от 55 %, а в необлагодетелстваните райони до 65 %, или до процентите, заложени в съответния регламент за развитие на селските райони, в сила към датата на присъединяване, като се прилага по-високият процент.

3) Помощ за инвестиции за подобряване на преработката и маркетинга на селскостопански продукти, съгласно регламента за развитие на селските райони, в сила към датата на присъединяване, се предоставя на предприятия, на които е предоставен преходен период след присъединяването, за да достигнат минималните стандарти по отношение на опазване на околната среда, хигиена и хуманно отношение към животните. В този случай, предприятието следва да покрие съответните стандарти в края на дадения преходен период или в края на инвестиционния период, като се прилага периодът, който изтича по-рано.

РАЗДЕЛ III:

СПЕЦИФИЧНА РАЗПОРЕДБА ОТНОСНО ПОМОЩ ЗА РАННО ПЕНСИОНИРАНЕ ЗА БЪЛГАРИЯ

1) Земеделските стопани в България, за които е разпределена млечна квота, имат право на участие в схемата за ранно пенсиониране, при условие че са не по-възрастни от 70 години към момента на прехвърлянето.

2) Размерът на помощта се определя в рамките на максималната ставка, определена в съответния регламент за развитие на селските райони, в сила към датата на присъединяване, и се обвързва с размера на млечната квота и цялостната селскостопанска дейност на стопанството.

3) Разпределените млечни квоти на прехвърлящия земеделски стопанин се връщат в националния резерв от млечни квоти без допълнително компенсационно плащане.

РАЗДЕЛ IV:

СПЕЦИФИЧНИ ФИНАНСОВИ РАЗПОРЕДБИ ЗА БЪЛГАРИЯ И РУМЪНИЯ ЗА 2007-2013 г.

1) За програмния период 2007-2013 г., помощта от Общността, предоставена за България и Румъния за всички мерки за развитието на селските райони се прилага съгласно принципите, предвидени в членове 31 и 32 от Регламент (EО) № 1260/1999 на Съвета от 21 юни 1999 г. относно общи разпоредби за структурните фондове [3].

2) В регионите, обхванати по Цел 1, финансовият принос на Общността може да възлезе или на 85 % за мерките по агроекология и хуманно отношение към животните, и на 80 % за другите мерки, или на процентите, указани в регламентите за развитие на селските райони, в сила към датата на присъединяване, като се прилага по-високият процент.

[1] OВ C 139, 18.5.2000 г., стр. 5.

[2] Регламент (EО) № 1782/2003 на Съвета от 29 септември 2003 г., за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски призводители, и изменящ Регламенти (EИО) № 2019/93, (EО) № 1452/2001, (EО) № 1453/2001, (EО) № 1454/2001, (EО) № 1868/94, (EО) № 1251/1999, (EО) № 1254/1999, (EО) № 1673/2000, (EИО) № 2358/71 и (EО) № 2529/2001 (OВ L 270, 21.10.2003 г., стр. 1). Регламент, изменен с Решение 2004/281/EО на Съвета (OВ L 93, 30.3.2004 г., стр. 1) и Регламент, последно изменен с Регламент (EО) № 864/2004 (OВ L 161, 30.4.2004 г., стр. 48).

[3] OВ L 161, 26.6.1999 г., стр. 1. Регламент, последно изменен с Акта за присъединяване от 2003 г. (OВ L 236, 23.9.2003 г., стр. 33).

--------------------------------------------------